На основу чл. 47. ст.5. и 188. ст.3. Закона о спорту Републике Србије („Сл. Гласник РС“ бр. 24/2011) и чл. 14. Статута Женског кошаркашког клуба „Тител“ из Титела (и даљем тексту Клуб), Управни одбор Клуба на седници одржаној 10.03.2012. године донео је

**ПРАВИЛНИК**

**О ВОЂЕЊУ КЊИГЕ ЧЛАНОВА**

**ЖЕНСКОГ КОШАРКАШКОГ КЛУБА „ТИТЕЛ“**

**Члан 1.**

Овим правилником се уређује садржај и начин вођења Књиге чланова Женског кошаркашког клуба „Тител“ из Титела (у даљем тексту: Књига чланова).

**Члан 2.**

Књига чланова је саставни део базичне евиденције коју води Клуб.

Књига чланова служи и за издавање потврда о чланству у Клубу и информација о члановима Клуба.

**Члан 3.**

Књига чланова се састоји од књиге (регистратора) са већим бројем истоветних евиденционих листова, израђених на белој хартији, и збирке исправа.

Сваки члан Клуба има свој евиденциони лист, односно уложаk у Књизи чланова у коју се улажу како основни (уписни) евиденциони лист, тако и све касније измене.

Сваки евиденциони лист има свој број, а бројеви евиденционих листова се континуирано настављају кроз целу Књигу чланова.

Евиденциони лист се води на Обрасцу бр. 3, који је одштампан уз овај правилник и чини његов саставни део.

На омоту (насловној страни) Књиге чланова налази се знак Клуба и уписује се текст: „Књига чланова Женског кошаркашког клуба “Тител“. Омот Књиге чланова је одштампан уз овај правилник, као Образац бр. 1, и чини његов саставни део.

Књига чланова садржи и прегледни лист чланова Клуба, у који се уписује: редни број, име и презиме члана, статус члана клуба, број евиденционог листа члана и примедба. Прегледни лист чланова Клуба је одштампан уз овај Правилник као образац бр. 2 и чини његов саставни део.

**Члан 4.**

Евиденциони лист садржи два дела. Први део садржи рубрике у које се уписују подаци о члану Клуба: име и презиме, JМБГ; датум и место рођења; име једног од родитеља; адреса становања; број фиксног телефона; број мобилног телефона; мејл адреса; место и датум уписа података у лист, потпис лица које је унело податке. Други део садржи рубрике у које се уписују: број евиденционог листа; категорија чланства; датум уписа у евиденцију књиге чланова; име и презиме лица за унос података; потпис лица које је унело податке, напомене.

Евиденциони лист се оверава печатом Клуба.

**Члан 5.**

У Књигу чланова се уписују и промене података из члана 4. овог правилника.

Променена података који се воде о члану Клуба врши се тако што се саставља нови, пречишћени евиденциони лист члана, који носи основни број евиденционог листа и редни број промене (број листа ххх/х).

**Члан 6.**

Подаци у Књизи чланова могу се обрађивати и компјутером применом јединствених стандарда.

Подаци уписани у Књигу чланова су јавни.

**Члан 7.**

Збирка исправа садржи Упитнике за чланове Клуба као и друге исправе на основу којих су утврђени подаци о члану Клуба.

**Члан 8.**

О члану се воде општи идентификациони подаци и подаци о чланству у Клубу.

Подаци о члану Клуба морају бити ажурни и не смеју бити старији од годину дана.

**Члан 9.**

Рубрике у евиденционом листу попуњавају се читко штампаним словима или компјутерским уносом, а уписани текст се не сме исправљати и брисати.

**Члан 10.**

Клуб даје потврду о чланству на захтев члана Клуба.

Заинтересованим лицима се дају информације о члановима Клуба.

**Члан 11.**

Извори подтака за Књигу чланова су попуњени и оверени први део евиденционог листа члана (Приступница), регистри надлежних државних органа, подаци Клуба, интервју члана и др.

Члан Клуба је дужан да попуни и овери Приступницу и достави га Клубу.

Члан Клуба је дужан да сваку промену општих података достави Клубу најкасније у року од седам дана од дана њеног настанка.

Подаци достављени од члана Клуба обавезно се проверавају од стране Клуба.

**Члан 12.**

Потврда или информација се издају на писмени захтев корисника, уз навођење разлога за који ће се користити.

Подаци из потврде и информације могу се користити само за потребе наведене у захтеву, и то у извроном облику, и не могу се објављивати и умножавати, нити давати другим лицима.

Потврда и информације се издају у писаној форми.

**Члан 13.**

Потврде и информације садрже опште податке из књиге чланова.

Клуб је одговоран за истоветност подтака које даје у потврди или информацији, са подацима добијеним из извора подтака.

Клуб не одговара за штету која може евентуално да настане за корисника због активности које је предузео на основу добијених података.

Потврда и информација обавезно садрже податке о датуму издвања, року важења и датуму ажурирања података у Књизи чланова.

**Члан 14.**

Одређени члан се брише из Књиге чланова прецртавањем његовог евиденционог листа двема паралелним црвеним дијагоналним линијама.

Члан се брише из Књиге чланова по службеној дужности, након што Управни одбор константује да му је престао статус члана Клуба, у складу са Законом о спорту и Статутом Клуба.

**Члан 15.**

За ажурно и тачно вођење Књиге чланова Клуба одговара Председник Клуба.

Председник Клуба одређује лице у Клубу које је овлашћено за унос података у Књигу чланова.

**Члан 16.**

Овај правилник ступа на снагу осмог дана од дана објављивања на огласној табли /веб сајту Клуба.

**ПРЕДСЕДНИК КЛУБА**

 M.П. \_\_\_\_\_\_\_\_\_\_\_\_\_\_\_\_\_\_\_\_\_\_\_